# AFTENSANG

Denne ordningen kan brukes både på hverdager og på søndager, også som forordnet aftensang.

For øvrig, se de innledende rubrikkene for morgensang.

Bibeltekstene i denne ordningen er hentet fra Bibel 2024 og Fadervår er fra 2011.

### Innledning

Enten A

**L** | I Faderens og Sønnens og Den Hellige Ånds navn.

**M** | **Amen**.

Eller B

**L** | Gud, kom meg til redning.

**M** | **Herre, skynd deg til min frelse.**

**L** | Ære være Faderen og Sønnen og Den Hellige Ånd,

**A** | **som det var i begynnelsen, så nå og alltid**

**og i all evighet. Amen. Halleluja.**

### Kveldssalme

Eller en salme som svarer til dagens karakter eller til kirkeårstiden.

### Bibelske salmer

Her følger en, to eller tre bibelske salmer En av dem kan være hentet fra lovsangene i Det nye testamente.

### Tekstlesning

Tekstlesning innledes med

Det står skrevet ...

Tekstlesningen avsluttes med

Slik lyder Herrens ord.

Her kan følge en svarsalme, se Norsk Salmebok 933ff.

Etter tekstlesningen og eventuell svarsalme kan det være stillhet.

Deretter kan menigheten og liturgen fremsi eller synge den apostoliske eller den nikenske trosbekjennelse, se sidene 38 og 42 og Norsk Salmebok 944 og 945.

Her følger eventuelt

### Preken eller tekstmeditas·on

### Marias lovsang MAGNIFICAT

**L** | Min sjel opphøyer Herren,

og min ånd fryder seg i Gud, min frelser.

**M** | **For han har sett til sin ringe tjenerinne.**

**Fra nå av skal alle slekter prise meg salig,**

**L** | for store ting har han gjort mot meg, han den mektige;

hellig er hans navn.

**M** | **Hans miskunn varer fra slekt til slekt**

**for dem som frykter ham.**

**L** | Han gjorde storverk med sin sterke arm;

han spredte dem som gikk med hovmodstanker,

**M** | **og støtte herskere ned fra tronen,**

**men de små opphøyet han.**

**L** | Han mettet de sultne med gode gaver,

men sendte de rike tomhendte fra seg.

**M** | **Han tok seg av sin tjener Israel**

**så han kom i hu sitt løfte til våre fedre**

**L** | og viste miskunn mot Abraham og hans ætt

– til evig tid. Luk 1,46-55

**A** | **Ære være Faderen og Sønnen og Den Hellige Ånd,**

**som det var i begynnelsen, så nå og alltid**

**og i all evighet. Amen.**

### Bønn

Enten A

**L** | La oss alle be.

Kollektbønn

**M** | **Amen**.

Eller B

**L** | La oss be.

Herre Gud, himmelske Far. Vi takker deg fordi du av din store nåde og barmhjertighet har gitt oss ditt hellige ord, og ved det samler din kristne kirke også her hos oss. Vi ber deg: Gi oss din Hellige Ånd, så vi med takknemlige hjerter må ta ditt ord til oss og skikke oss etter det, og alltid vokse i kristelig tro, håp og kjærlighet, og så bli evig salige ved din elskede Sønn, Jesus Kristus, vår Herre, som med deg og Den Hellige Ånd lever og råder, en sann Gud fra evighet og til evighet.

**M** | **Amen**.

Eller C

**L** | La oss be.

Herre, vår Gud og Far, vi takker deg fordi du har skapt lyset og dagen. Vi ber deg: Bli hos oss nå når dagen heller, og vern oss mot mørket og den onde fiende. La oss her på jorden bo i ly av din miskunn og engang på den siste dag gå inn til den evige hvile og fred. Ved din Sønn, Jesus Kristus, vår Herre.

**M** | **Amen**.

Eller D

**L** | La oss be.

En av forbønnene i ordningen Høymesse

Deretter kan en fortsette slik:

**L**| La oss fortsatt be, høyt eller stille.

Den som ber høyt, avslutter med

Gud, vi ber deg.

**M** synger | **Herre, hør vår bønn**.

### Herrens bønn

****A**** fremsier eller synger | Vår Far i himmelen!

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød,

og tilgi oss vår skyld, slik også vi tilgir våre skyldnere.

Og la oss ikke komme i fristelse,

men frels oss fra det onde.

For riket er ditt

og makten og æren i evighet.

Amen.

En kan også bruke [Fadervår fra 1978](https://ressursbanken.kirken.no/globalassets/ressursbanken/gudstjeneste%20og%20liturgi/b%C3%B8nner/fader%20v%C3%A5r/faderv%C3%A5r%201978-85.pdf) eller [Fadervår fra 193](https://ressursbanken.kirken.no/globalassets/ressursbanken/gudstjeneste%20og%20liturgi/b%C3%B8nner/fader%20v%C3%A5r/faderv%C3%A5r%201930-38.pdf)0

### Slutningssalme

### Avslutning

Enten A

**L** synger vendt mot menigheten | La oss prise Herren.

**M** reiser seg og synger | **Gud være lovet. Halleluja. Halleluja. Halleluja.**

Eller B

**L** vendt mot menigheten | Herren være med dere.

**M** reiser seg | **Og med deg være Herren.**

**L** | Vår Herre Jesu Kristi nåde,

Guds kjærlighet og Den Hellige Ånds samfunn

være med dere (oss) alle.

**M** | **Amen**.

Her kan følge

### Postludium